Хәйбулла районы Татыр-Үҙәк ауылында ағинәйҙәр клубы ойошторолоуға – өс йыл. Шул ваҡыт эсендә күп матур эштәр башҡарып өлгөрҙөк. Ауылыбыҙ тормошона йәм өҫтәүебеҙгә, эшебеҙҙең әхлаҡи әһәмиәткә эйә булыуына, йолаларыбыҙға ихтирам тәрбиәләүебеҙгә ҡыуанабыҙ. Мәҫәлән, мәктәпкә барып балаларға «Бирнә йыйыу» йолаһын күрһәттек. Яҙ етһә, Кәкүк сәйенә, Ҡарға бутҡаһына әҙерләнеп, халыҡты саҡырабыҙ. «Таҙа һыу буйҙары» өмәләрендә ҡатнашабыҙ. Дини байрамдар уртаһында ла – беҙ.